
A minőségi magyar marhahús termelésének nemzetközi versenyképessége

Kulcsszavak: tenyésztői integráció; agrártámogatások; fenntartható gazdálkodás
     A versenyképesség értelmezése minden ágazat elemzése során sajátos, egyedileg kell meghatározni a versenyképesség dimenzióját, a természeti erőforrások eltérő arányait, a hatékonyságot, a gazdaságpolitikai szabályozásokat, az innovációra való képességet és a szaktudás változó jelenlétét. A versenyképesség vizsgálati szintjét nagyban befolyásolja, hogy az elemezni kívánt piac milyen térbeni elhelyezkedéssel, illetve hogy lokális, regionális, nemzeti, uniós vagy világszintű kiterjedéssel bír.
     Statisztikai adatbázisok felhasználásával részletes elemzés készült a marhahús világpiaci áráról, a főbb marhahús termelő országokról, a nemzetgazdaságok marhahús önellátottságáról és fogyasztásáról, továbbá feltérképezésre kerültek Európa és Magyarország főbb marhahús külkereskedelmi partnerkapcsolatai. Hazánk marhahús termelői szerepe európai viszonylatban is kis volumenűnek számít. Magyarország marhahús önellátottsági szintje csak a fogyasztás rohamos csökkenése miatt közelít a száz százalékhoz. A húsmarha ágazat külpiaci értékesítésének visszaesését a legnagyobb élőmarha exportőr, Törökország keresleti igényeinek nagymértékű csökkenése okozza. A téma aktualitását adja, hogy a Közös Agrárpolitika 2011. évi reformjában kezdeményezett változások adaptációja hazánkban várhatóan 2014-ben kezdődik meg, mely a termelők jövedelmére ható támogatási rendszer teljes átalakítását fogja eredményezni. A dolgozatban meghatározásra került - a magyar húsmarha tenyésztők által kitöltött primer, standardizált kérdőíveken keresztül - az ágazat helyzetképe, piaci lehetőségei és a versenyképességet negatívan befolyásoló problémái. A többoldalú megközelíthetőség érdekében kevert típusú interjú készült az egyik tenyésztő egyesület elnökével, egy szarvasmarha nagykereskedővel, egy Fejér megyei és egy Csongrád megyei gazdálkodóval, valamint a húsmarha tartás bevétel-költség oldalú elemzésére is sor került.
     Pozitív várakozásra ad okot a magyar marhahús termelő ágazatnak, hogy az egészséges, magas minőségű hazai élelmiszerekre egyre fokozottabbá válhat a fogyasztói kereslet. Az agrárpolitikai támogatásoknak köszönhetően jelenleg fenntartható az ágazat, azonban figyelmet kellene fordítani a beruházásokra, az együttműködésre és a technológiai újításokra, hogy a jövőben stabilabb alapokra kerüljön a magyar marhahús termelő szektor. A tanulmány lehetséges stratégiai irányvonalakat és további kutatási témajavaslatokat ad hazánk húsmarha szektorának versenyképesebbé tétele céljából.



